MT Il-Ġurnal Uffiċjali tal-Unjoni Ewropea C 126/42

Opinjoni tal-Kumitat tar-Reġjuni – Proposta għal Regolament li jemenda r-Regolament dwar Vjeġġi ta’ Skart

2014/C 126/11

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Ġenerali

1. jemmen li l-vjeġġi tal-iskart huma wieħed mill-iktar oqsma importanti fil-leġislazzjoni tal-iskart li jirrikjedu infurzar iktar b'saħħtu. F'xi Stati Membri, il-vjeġġi tal-iskart huma kkontrollati tajjeb iżda dan mhuwiex il-każ f'pajjiżi oħra. Dan iwassal għal dak li bl-Ingliż jissejjaħ ''port hopping''. Teżisti evidenza ċara ta' vjeġġi tal-iskart illegali li jiksru l-Konvenzjoni ta' Basilea u l-WSR (Regolament dwar il-Vjeġġi ta' Skart) b'mod partikolari l-esportazzjonijiet tal-iskart perikoluż (bħall-WEEE – skart ta’ tagħmir elettriku u elettroniku) barra l-OECD (Organizzazzjoni għall-Kooperazzjoni u l-Iżvilupp Ekonomiċi) taħt tabella ta' użu mill-ġdid, u esportazzjonijiet ta' skart mhux perikoluż lejn pajjiżi fit-triq tal-iżvilupp għal rimi jew trattament li mhux ekoloġiku;

2. jinnota li l-ispezzjonijiet konġunti li saru taħt l-IMPEEL-TFS (1) ma' 22 Stat Membru sabu 863 ksur minn 3 454 vjeġġ, b'rata ta' nuqqas ta' konformità ta' 25%;

3. jenfasizza li l-infurzar effettiv tal-WSR jikkontribwixxi għal: — benefiċċji finanzjarji li jirriżultaw fi frankar sinifikanti fl-ispejjeż għall-eliminazzjoni tat-tniġġis u għar-ripatrijazzjoni; — standards Ewropej u globali għolja tar-riċiklaġġ; — il-prevenzjoni ta' impatt ambjentali u fuq is-saħħa serju li ġej mir-rimi ta' vjeġġi illegali ta' skart jew trattament ta' installazzjonijiet inferjuri fil-pajjiżi destinatarji; — il-promozzjoni ta' livell għoli ta' tqassim u r-riċiklaġġ ta' skart perikoluż fl-UE li jikkontribwixxi fl-għanijiet tal-inizjattiva dwar l-użu effiċjenti tar-riżorsi tal-UE u t-tkabbir ekonomiku u l-ħolqien tal-impjiegi fis-settur tat-trattament tal-iskart tal-UE; — il-prevenzjoni tal-esportazzjoni illegali ta' materji primi sekondarji ta' valur li tmur kontra l-għanijiet tal-inizjattiva għall-materja prima tal-UE; — l-iżgurar li jintlaħqu l-għanijiet tal-ġbir kwantifikat, l-irkupru u r-riċiklaġġ (pereżempju tal-WEEE, il-vetturi li ma għadhomx jintużaw – ELV, id-Direttivi dwar l-imballaġġ jew il-batteriji);

4. jemmen fil-benefiċċju ta' kontrolli ''upstream'' fis-siti tal-produtturi u dawk li jiġbru l-iskart sabiex ikun hemm inqas pressjoni fil-portijiet;

5. iħeġġeġ kooperazzjoni b'saħħitha u attiva mill-industrija tal-ġestjoni tal-iskart u r-riżorsi billi t-tnaqqis tal-vjeġġi illegali jibbenefika lill-kumpaniji tat-trattament tal-UE li jużaw metodi tajba mil-lat ambjentali;

6. jinnota r-riżultat tal-konsultazzjoni pubblika dwar l-emendi proposti, fejn 90% tal-partijiet interessati esprimew appoġġ għal azzjoni leġislattiva tal-UE dwar il-vjeġġi ta' skart;

L-ippjanar tal-ispezzjonijiet tal-vjeġġi ta' skart

7. jilqa' l-obbligu propost tal-pjanijiet tal-ispezzjoni, inkluż id-definizzjoni tal-UE kollha ta' kontenut obbligatorju, għall-promozzjoni tal-ippjanar regolari u konsistenti ta' spezzjonijiet fl-Istati Membri kollha. Pjanar adegwat tal-ispezzjonijiet ser jgħin lill-awtoritajiet iżidu l-kapaċità tagħhom li jwettqu spezzjonijiet effettivi;

8. josserva li l-infurzar dgħajjef fi Stat Membru wieħed jista' jwassal għal xogħol u spejjeż addizzjonali fi Stat Membru ieħor, għalhekk huwa fl-interess ta' bosta partijiet li jiġu żviluppati proċeduri ta' spezzjoni armonizzati, kollaborazzjoni u skambju transkonfinali tal-intelligence;

9. ifakkar li l-pjanijiet ta' spezzjoni huma element prinċipali tal-gwida tal-IMPEL dwar l-ispezzjonijiet tal-vjeġġi ta' skart (2), iżda jwissi li l-allokazzjoni ta' persunal għall-ippjanar tal-ispezzjonijiet m'għandhiex tnaqqas il-persunal disponibbli għat-twettiq tal-ispezzjonijiet;

10. jappoġġja l-proposta li l-pjanijiet ta' spezzjoni ikopru ż-żona ġeografika sħiħa tal-Istat Membru kkonċernat, iżda jissuġġerixxi test addizzjonali li jippermetti li dan iseħħ fuq bażi reġjonali;

11. iħeġġeġ li l-pjanijiet jinkludu wkoll miri li jistgħu jitkejlu, b'konformità mal-aħjar prattika li teżisti, għax dan jiżgura li l-prestazzjoni tkun tista' tiġi evalwata minn dawk li jieħdu d-deċiżjonijiet;

12. jappoġġja bis-sħiħ id-dispożizzjoni li l-pjanijiet ta' spezzjoni jinkludu valutazzjoni tar-riskju tal-flussi speċifiċi tal-iskart u s-sorsi tal-vjeġġi illegali, u li jużaw data investigattiva appoġġjata mill-pulizija, u jħeġġeġ lill-awtoritajiet kompetenti li japplikaw ir-rakkomandazzjonijiet tal-IMPEL f'dan ir-rigward sabiex jiġi prijoritizzat aħjar l-użu ta' riżorsi limitati ta' spezzjoni;

13. iqis li t-trasport fuq l-ilmijiet għandu jkun parti mill-pjanijiet ta' spezzjoni b'konformità mar-rakkomandazzjonijiet tal-IMPEL;

14. jappella lill-Kummissjoni biex timplimenta tabella ta' konverżjoni bejn il-kodiċi doganali u l-kodiċi tal-iskart sabiex il-kodiċi tat-tariffi internazzjonali użati mill-awtoritajiet tad-dwana jkunu jistgħu jintużaw biex jintgħażlu vjeġġi ta' riskju għoli għall-ispezzjonijiet;

Pubblikazzjoni tal-Pjanijiet ta' Spezzjoni

15. jaqsam it-tħassib li ressaq il-Kunsill (3) li l-pubblikazzjoni tal-pjanijiet ta' spezzjoni tista' tgħin lil dawk li huma involuti fil-vjeġġi illegali ta' skart. Jemmen għalhekk li l-pjanijiet ta' spezzjoni fuq livell strateġiku u mhux operattiv għandhom ikunu dawk li jiġu ppubblikati;

16. jagħraf li l-awtoritajiet lokali u reġjonali għandhom l-obbligu tal-kura taċ-ċittadini tagħhom biex jiżguraw li l-materjali li jaslulhom għall-użu mill-ġdid, ir-riċiklaġġ, l-irkupru u r-rimi jiġu trattati b'mod li jirrispetta l-ambjent u s-saħħa tal-bniedem. Il-kooperazzjoni attiva taċ-ċittadini f'sistemi ta' riċiklaġġ u tal-iskart tista' tintlaqat ħażin minn għarfien dwar trattament li jagħmel ħsara lill-ambjent ta' vjeġġi ta' skart illegali;

17. għalhekk iħeġġeġ il-pubblikazzjoni ta' rapport annwali tal-ispezzjonijiet li jitwettqu, tar-riżultat tal-ispezzjonijiet u tal-multi imposti;

Inverżjoni tal-piż tal-provi

18. ifaħħar il-proposta li l-persuna inkarigata mill-vjeġġ turi li l-oġġett li jkun qed jiġi esportat għall-allegat użu mill-ġdid jiffunzjona kompletament. Dawn huwa l-każ għat-tagħmir elettriku u elettroniku (EEE) (iktar milli l-WEEE) u l-karozzi (iktar milli l-ELVs). Din l-inverżjoni tal-piż tal-provi għandha tgħin lill-awtoritajiet ta' spezzjoni jidentifikaw l-esportazzjoni illegali tal-oġġetti li ma jaħdmux, pereżempju skart li kieku jispiċċa fi proċessi inferjuri ta' riċiklaġġ jew trattament barra l-UE. Oġġetti bħal dawn għandhom jiġu trattati f'faċilità Ewropea sabiex tiġi evitata l-ħela ta' materja prima ta' valur, kif ukoll biex jitħarsu l-ambjent u s-saħħa taċ-ċittadini ta' pajjiżi terzi;

19. jilqa' l-proposta li fil-każ ta' vjeġġi destinati għall-irkupri li hemm suspett li huma illegali, l-awtorità kompetenti titlob lill-persuna inkarigata mill-vjeġġ li turi prova tal-metodi, teknoloġiji u standards ta' trattament li ser jiġu applikati fid-destinazzjoni. Barra minn hekk jemmen li dan għandu jiġi introdott għall-vjeġġi rilevanti kollha tal-WSR u li d-destinazzjoni finali tar-riċiklaġġ kollu tiġi ppubblikata sabiex tiżdied it-trasparenza u l-kunfidenza tal-pubbliku fil-katina tal-iskart u r-riżorsi;

L-iskambju tad-data elettronika

20. jappoġġja l-iżvilupp tal-iskambju tad-data elettronika għall-vjeġġi ta' skart li tista' tipprovdi bażi ta' data sikura għad-dikjarazzjoni elettronika tal-vjeġġi li jinkludu l-fornitur, it-trasportatur, in-negozjant u d-destinazzjoni finali tal-materjal u jenfasizza l-importanza ta' konsultazzjoni wiesa' mal-awtoritajiet lokali u reġjonali u partijiet interessati oħra matul it-tħejjija ta' dan;

21. jemmen li bażi ta' data bħal din għandha tkun aċċessibbli għall-awtoritajiet pubbliċi rilevanti kollha (spettorati tal-ambjent, dwana, pulizija) u għandha tinkludi riżultati ta' spezzjoni li jassistu l-awtoritajiet f'li jagħtu direzzjoni lill-ispezzjonijiet tagħhom;

22. josserva li erba' pajjiżi diġà jużaw skambju ta' data elettronika għan-notifika ta' skart (4) li huwa stmat li jekk jintuża fl-UE kollha jistgħu jiġu ffrankati EUR 40 miljun fis-sena minn piż amministrattiv (5) u li l-Grupp ta' Livell Għoli dwar il-piż amministrattiv talab li jintuża fl-Istati Membri kollha;

Kwistjonijiet Oħra

23. ifakkar li azzjoni komplementari essenzjali għall-emenda tal-WSR tkun it-tisħiħ tal-IMPEL billi jiġi żgurat appoġġ finanzjarju adegwat fuq perjodu twil sabiex jiżdied l-użu sistematiku min-naħa tal-IMPEL ta' spezzjonijiet bejn il-pari u l-ħidma tal-IMPEL fuq l-identifikazzjoni u l-qsim tal-aħjar prattika u l-estensjoni ta' dan fil-livelli lokali u reġjonali (6);

24. jirrepeti t-talba tiegħu lill-Kummissjoni Ewropea li tressaq qafas leġislattiv ġenerali tal-UE dwar l-ispezzjonijiet ambjentali u s-sorveljanza inkluż il-poteri ta' spezzjoni għall-Kummissjoni Ewropea li jappoġġja r-rwol tal-awtoritajeit lokali u reġjonali fl-implimentazzjoni tal-leġislazzjoni ambjentali tal-UE sabiex titnaqqas il-kompetizzjoni inġusta minħabba reġimi differenti jew assenti ta' spezzjoni u tiġi żgurata l-ekwità fl-azzjoni legali (7);

Is-sussidjarjetà, il-proporzjonalità u regolamentazzjoni aħjar

25. ifakkar li l-politika ambjentali hija qasam fejn il-kompetenzi huma kondiviżi bejn l-UE u l-Istati Membri, u b’hekk japplika l-prinċipju tas-sussidjarjetà;

26. jindika li l-vjeġġi tal-iskart huma internazzjonali u mingħajr implimentazzjoni u infurzar tal-leġislazzjoni uniformi fl-Istati Membri kollha mhux ser ikun hemm kundizzjonijiet ugwali u mhux ser ikunu jistgħu jiġu ġestiti r-riskji għas-saħħa tal-bniedem u l-ambjent, jemmen għalhekk li azzjoni fil-livell tal-UE hija neċessarja;

27. jinsisti li l-konsegwenzi għall-kompetenzi tal-awtoritajiet lokali u reġjonali għandhom jitqiesu b'mod sħiħ fl-implimentazzjoni tal-iskambju tad-data elettronika mill-att iddelegat tal-Kummissjoni. Għalhekk, il-Kummissjoni għandha tagħmel konsultazzjoni diretta mal-awtoritajiet lokali u reġjonali jew ir-rappreżentanti tagħhom qabel tressaq kwalunke att iddelegat;

II. RAKKOMANDAZZJONIJIET SABIEX JITRESSQU L-EMENDI

Emenda 1

COM(2013) 516 final, Artikolu 1(2) – Regolament (KE) Nru 1013/2006, Artikolu 26, paragrafu ġdid 5

Raġuni

Għandhom jitwettqu konsultazzjonijiet anke fil-livell tal-esperti tal-awtoritajiet lokali u reġjonali kompetenti. Diġà jeżisti punt uniku tad-dwana għal dikjarazzjonijiet u punt uniku marittimu. Id-data trid tkun aċċessibbli għall-aġenzija kollha involuti, jiġifieri l-Pulizija, id-Dwana, l-Ispezzjonijiet u l-Awtoritajiet Portwarji.

Emenda 2

COM(2013) 516 final, Artikolu 1(3)(b) – Regolament (KE) Nru 1013/2006, Artikolu 50, żieda tal-paragrafu 2a

Test propost mill-Kummissjoni Emenda tal-KtR L-Istati Membri għandhom jiżguraw li l-awtoritajiet kompetenti tagħhom jistabbilixxu pjanijiet għall-ispezzjonijiet li jkollhom l-għan li jiċċekkjaw il-konformità ma’ dan ir-Regolament. Il-pjanijiet għandhom ikopru ż-żona ġeografika kollha tal-Istat Membru kkonċernat u għandhom japplikaw għall-ispezzjonijiet tal-vjeġġi tal-iskart kollha mwettqin skont il-paragrafu 2, inklużi l-ispezzjonijiet tal-istabbilimenti u tal-impriżi, tat-trasporti bit-triq u bil-ferrovija u tal-kunsinni fil-portijiet. Dawn il-pjanijiet għandhom jinkludu dan li ġej: L-Istati Membri għandhom jiżguraw li l-awtoritajiet kompetenti tagħhom jistabbilixxu pjanijiet għall-ispezzjonijiet li jkollhom l-għan li jiċċekkjaw il-konformità ma’ dan ir-Regolament. Il-pjanijiet għandhom ikopru ż-żona ġeografika kollha tal-Istat Membru kkonċernat fil-livelli adegwati, u jiżguraw il-koordinazzjoni tal-pjanijiet fejn ikunu stabbiliti bosta pjanijiet għall-ispezzjoni u għandhom japplikaw għall-ispezzjonijiet tal-vjeġġi tal-iskart kollha mwettqin skont il-paragrafu 2, inklużi l-ispezzjonijiet tal-istabbilimenti u tal-impriżi, tat-trasporti bit-triq u bil-ferrovija u tal-kunsinni fil-portijiet. Dawn il-pjanijiet għandhom jinkludu dan li ġej: (a) l-istrateġiji u l-għanijiet għall-ispezzjonijiet tal-vjeġġi tal-iskart, li jirreferu għar-riżorsi umani u finanzjarji u għar-riżorsi l-oħrajn li huma meħtieġa; (a) l-istrateġiji u l-għanijiet b'miri li jistgħu jitkejlu għall-ispezzjonijiet tal-vjeġġi tal-iskart, li jirreferu għar-riżorsi umani u finanzjarji u għar-riżorsi l-oħrajn li huma meħtieġa; (b) valutazzjoni tar-riskji li tkopri flussi speċifiċi tal-iskart u s-sorsi tal-vjeġġi illegali, u li tqis id-dejta investigattiva, bħal dik miksuba mill-investigazzjonijiet tal-pulizija u mill-analiżi tal-attivitajiet kriminali; (b) valutazzjoni tar-riskji li tkopri flussi speċifiċi tal-iskart u s-sorsi tal-vjeġġi illegali, u li tqis id-dejta investigattiva, bħal dik miksuba mill-investigazzjonijiet tal-pulizija u mill-analiżi tal-attivitajiet kriminali; (c) il-prijoritajiet u deskrizzjoni ta’ kif dawn il-prijoritajiet intgħażlu abbażi tal-istrateġiji, l-għanijiet u l-valutazzjoni tar-riskji; (c) il-prijoritajiet u deskrizzjoni ta’ kif dawn il-prijoritajiet intgħażlu abbażi tal-istrateġiji, l-għanijiet u l-valutazzjoni tar-riskji; (d) informazzjoni dwar l-għadd u t-tipi ta’ spezzjonijiet ippjanati li jikkonċernaw is-siti tal-iskart, it-trasport bit-triq u bil-ferrovija u l-kunsinni fil-portijiet; (d) informazzjoni dwar l-għadd u t-tipi ta’ spezzjonijiet ippjanati li jikkonċernaw is-siti tal-iskart, it-trasport bit-triq, bl-ajru, bl-ilma u bil-ferrovija u l-kunsinni fil-portijiet, ibbażata fuq il-valutazzjoni tar-riskju u l-prijoritajiet; (e) it-tqassim tal-ħidmiet lil kull awtorità involuta fl-ispezzjonijiet tal-vjeġġi tal-iskart; (e) it-tqassim tal-ħidmiet lil kull awtorità involuta fl-ispezzjonijiet tal-vjeġġi tal-iskart; (f) il-mezzi ta’ kooperazzjoni bejn l-awtoritajiet differenti involuti fl-ispezzjonijiet; (f) il-mezzi ta’ kooperazzjoni effettiva u effiċjenti bejn l-awtoritajiet differenti involuti fl-ispezzjonijiet; (g) valutazzjoni tal-bżonn ta’ taħriġ għall-ispetturi dwar il-kwistjonijiet tekniċi jew legali li huma marbutin mal-ġestjoni tal-iskart u mal-vjeġġi tal-iskart u dispożizzjonijiet dwar programmi regolari tat-taħriġ. (g) valutazzjoni tal-bżonn ta’ taħriġ għall-ispetturi dwar il-kwistjonijiet tekniċi jew legali li huma marbutin mal-ġestjoni tal-iskart u mal-vjeġġi tal-iskart u dispożizzjonijiet dwar programmi regolari tat-taħriġ;. (h) strateġija ta' komunikazzjoni u ta' promozzjoni tal-konformità li tinvolvi lill-komunità regolata u l-pubbliku inġenerali; u (i) informazzjoni dwar kif il-komunità regolata u l-pubbliku inġenerali jistgħu jirrapportaw it-tħassib tagħhom lil aġenzija partikolari (whistleblowing). Il-pjanijiet għandhom jiġu eżaminati mill-ġdid tal-inqas darba fis-sena u, fejn ikun xieraq, għandhom jiġu aġġornati. Fl-eżami mill-ġdid għandu jiġi evalwat sa liema punt ikunu ġew implimentati l-għanijiet u l-elementi l-oħra tal-pjanijiet. Il-pjanijiet għandhom jiġu eżaminati mill-ġdid tal-inqas darba fis-sena u, fejn ikun xieraq, għandhom jiġu aġġornati. Fl-eżami mill-ġdid għandu jiġi evalwat sa liema punt ikunu ġew implimentati l-għanijiet u l-elementi l-oħra tal-pjanijiet. L-awtorità kompetenti għandha tqiegħed il-pjanijiet għad-dispożizzjoni tal-pubbliku skont id-Direttiva 2003/4/KE tal-Parlament Ewropew u tal-Kunsill tat-28 ta’ Jannar 2003 dwar l-aċċess pubbliku għat-tagħrif ambjentali (8). L-awtorità kompetenti għandha tqiegħedis-sintesi strateġika tal-pjanijiet għad-dispożizzjoni tal-pubbliku b'mod permanenti, inkluż elettronikament, skont id-Direttiva 2003/4/KE tal-Parlament Ewropew u tal-Kunsill tat-28 ta’ Jannar 2003 dwar l-aċċess pubbliku għat-tagħrif ambjentali (9). L-Istati Membri għandhom jiżguraw li r-riżultat tal-ispezzjonijiet li twettqu skont il-pjani msemmija f'dan l-Artikolu, kwalunkwe azzjoni ta' rimedju li ttieħdet mill-awtoritajiet ikkonċernati bħala segwitu għal dawn l-ispezzjonijiet, l-ismijiet tal-operaturi mdaħħla fi vjeġġi illegali u l-multi imposti jkunu disponibbli għall-pubbliku b'mod permanenti, inkluż elettronikament.

Raġuni

F'ċerti Stati Membri, kull reġjun huwa inkarigat mill-pjan ta' spezzjoni tiegħu stess, għalhekk dawn għandhom jiġu koordinati b'mod li ż-żona ġeografika kollha tkun koperta. Li jiġu inklużi miri li jistgħu jitkejlu huwa konformi mal-aħjar prattika tal-Istati Membri u jgħin biex jiġi żgurat li l-effett tal-pjanijiet ta' spezzjoni jkun jista' jiġi evalwat minn dawk inkarigati mit-teħid tad-deċiżjonijiet. It-trasport bil-baħar u bl-ajru għandu jiġi inkluż ukoll billi l-iskart jiġi trasportat ukoll b'dan il-mod. L-industrija tal-iskart u tar-riżorsi, kif ukoll il-pubbliku ġenerali, għandhom rwol x'jaqdu fl-iżgurar tal-konformità mar-regolamenti dwar il-vjeġġi tal-iskart u għandhom ikunu jistgħu jirrapportaw kull tħassib dwar il-benessri tal-pubbliku lil aġenzija adatta mingħajr biża' li jkun vittmi ta' atti ta' fastidju jew li jiġu vittimizzati. Għandu jiġi ddikjarat b'mod espliċitu li l-għadd u t-tip ta' spezzjonijiet jridu jiġu bbażati fuq il-valutazzjoni tar-riskju u l-prijoritajiet imsemmija fil-punti b) u c). Il-pubblikazzjoni tar-riżultati tal-ispezzjonijiet hija neċessarja sabiex jintwera li r-regolament ġie implimentat u sabiex tinżamm il-kunfidenza tal-pubbliku fil-ġestjoni tal-iskart. Għandha tiġi ppubblikata sintesi strateġika biss tal-pjanijiet, billi informazzjoni iktar dettaljata tista' tintuża minn dawk li qed jippruvaw jaħarbu l-ispezzjonijiet tal-vjeġġi.

Emenda 3

Regolament (KE) Nru 1013/2006, Artikolu 50(5)

Test propost mill-Kummissjoni Emenda tal-KtR L-ebda bidla proposta mill-Kummissjoni għat-test attwali tar-Regolament (KE) Nru 1013/2006, Artikolu 50(5). Bidla proposta għat-test attwali tar-Regolament (KE) Nru 1013/2006, Artikolu 50(5); L-Istati Membri għandhom jikkoperaw, bilateralment jew u multilateralment, ma' xulxin bil-għan li jiġu faċilitati l-prevenzjoni u l-iskoperta ta' vjeġġi illegali. Għandhom jagħmlu skambju tal-informazzjoni dwar il-vjeġġi ta' skart u jaqsmu l-għarfien dwar il-miżuri ta' infurzar. Il-Kummissjoni għandha toħloq pjattaforma komuni li tinkludi lill-Istati Membri kollha għal dan il-għan.

Raġuni

Il-kooperazzjoni attwali hija volontarja u hija nieqsa mill-parteċipazzjoni ta' Stati Membri ewlenin. Vjeġġi illegali transkonfinali jistgħu jiġu miġġielda biss jekk l-Istati Membri kollha jaħdmu flimkien, u għalhekk trid tinħoloq pjattaforma komuni.

Brussell, 30 ta' Jannar 2014. Il-President tal-Kumitat tar-Reġjuni Ramón Luis VALCÁRCEL SISO

(1) Netwerk għall-implimentazzjoni u l-infurzar tal-liġi ambjentali (IMPEL) – il-vjeġġi transfruntiera tar-raggruppamenti tal-iskart.

(2) IMPEL (2012) Doing the right thing for waste shipment inspections.

(3) Kunsill tal-Ambjent tal-14 ta' Ottubru 2013.

(4) European Date Interchange for waste notification (EUDIN).

(5) Grupp ta’ Livell Għoli ta’ Partijiet Interessati Indipendenti għall-Piżijiet Amministrattivi tal-Kummisjoni Ewropea (2009): Opinjoni tal-Grupp ta' Livell Għoli – Tnaqqis tal-Piżijiet Amministrattivi: qasam prijoritarju Ambjent.

(6) CdR1119/2012 fin.

(7) CdR 593/2013 fin, CdR 1119/2012 fin, CdR164/2010 fin.

(8) ĠU L 41, 14.2.2003, p. 26.

(9) ĠU L 41, 14.2.2003, p. 26.